Jens Fink-Jensen

Jensas Finkas-Jensenas (Jens Fink-Jensen; g. 1956 m. gruodžio 19 d. Kopenhagoje) – danų rašytojas, lyrikas, fotografas, kompozitorius.

 Biografija 
Jensas Fink-Jensenas 1976 m. baigė Herlufsholmo internatinės mokyklos kalbos liniją, tada atliko karinę tarnybą ir įgijo kariškio išsilavinimą Karališkosios sargybos mokykloje. Vėliau, 1986 m., jis baigė aukštąsias architektūros studijas Meno akademijos Architektūros mokykloje Kopenhagoje, o 1997 m. ten pat gavo multimedijos dizainerio specialybę.

Būdamas tuometinio vadinamojo devintojo dešimtmečio poetų būrelio narys, t. y. vienas iš tų, kurie būrėsi apie žurnalo „Hvedekorn“ redaktorių Poulą Borumą, Jensas Fink-Jensenas 1980 m., be kitų, drauge su kolega poetu Michaeliu Strunge, suorganizavo savo kartos manifestą NÅ!!80 alternatyvios kultūros namuose Huset Kopenhagoje.Sørensen, Ebbe Rossander, Jens Fink-Jensen  MM, 1980

Jensas Fink-Jensenas drauge su klavišininku Larsu Christensenu ir saksofonistu Jensu Severinu rengia daugialypės terpės lyrikos vakarus įvairiose gimnazijose, festivaliuose – skaito poeziją, rodo savo skaidres ir atlieka kompozicijas su sintezatoriumi.

Menininkas taip pat yra surengęs keletą fotomeno parodų „Pietų laivai“ (Sydens Skibe), „Pekino veidas“ (Beijing Ansigt), poezijos ir fotomeno parodą „ŽodžiaiVaizdai“ (OrdBilleder), taip pat garso ir skaidrių šou „Žvilgsnis į pasaulį – apie žaliavą knygoms“ (Øje på verden – om bøgernes råstof).

1999 m. pasirodė poezijos rinktinės Netolies atstumo (Nær afstanden) vertimas į arabų kalbą (vertė Jamalis Džumasas, išleido leidykla „Alwah“, Madridas), kiek anksčiau kai kurie šios rinktinės eilėraščiai pasirodė žurnale „Al-Quds Al-Arabi“ (Londonas, 1996) ir leidinyje „Nizwa“ (Omano sultonatas, 1999).

 Kūryba 
Debiutavo kaip prozininkas 1975 m. birželio 6 d. dienraštyje „Information“ pasirodžiusia novele „1995-ųjų birželis“ (Juni 1995),Jensen, Niels Jens Fink-Jensen, Danske Litteraturpriser, litteraturpriser.dk, (2008)  o kaip poetas – 1976 m. gegužės mėnesį žurnale „Hvedekorn“ (nr. 76/1) išspausdintais 4 eilėraščiais. Pirmoji knyga – eilėraščių rinkinys „Pasaulis akyje“ (Verden i et øje) – pasirodė 1981 m. spalio 19 d.Askjær-Larsen, Lisbeth Om forfattere med tilknytning til Stevns: Jens Fink-Jensen , Stevns bibliotekerne, 2007-05-18. Nuoroda tikrinta 2008-09-15. Pirmoji prozos knyga – novelių rinkinys „Bestijos“ (Bæsterne) – išėjo 1986 m. birželio 5 d., o 1994 m. pasirodė rašytojo knyga vaikams „Jonas ir kriauklė“ (Jonas og konkylien).

 Knygos 
 Verden i et øje [Pasaulis akyje], eilėraščiai, 1981
 Sorgrejser [Sielvarto kelionės], eilėraščiai, 1982
 Dans under galgen [Šokis po kartuvėmis], eilėraščiai, 1983
 Bæsterne [Bestijos], novelės, 1986
 Nær afstanden [Netolies atstumo], eilėraščiai, 1988, išėjo arabų kalba 1999
 Jonas og konkylien [Jonas ir kriauklė], knyga vaikams, 1994 (Madso Stage iliustracijos)
 Forvandlingshavet [Virsmo jūra], eilėraščiai, 1995
 Jonas og himmelteltet [Jonas ir dangaus palapinė], knyga vaikams, 1998 (Madso Stage iliustracijos)
 Alt er en åbning [Viskas yra atvėrimas], eilėraščiai, 2002
 Syd for mit hjerte. 100 udvalgte kærlighedsdigte [Į pietus nuo mano širdies, 100 rinktinių meilės eilėraščių], eilėraščiai, 2005

 Šaltiniai 

 Nuorodos 
 Jens Fink-Jensen Internete

Kategorija:Danijos rašytojai
Kategorija:Danijos poetai
Kategorija:Fotografai